b"\n_START_ARTICLE_\nChicago X\n_START_SECTION_\nOzadje\n_START_PARAGRAPH_\nPo albumu Chicago VIII so bili \xc4\x8dlani skupine utrujeni in se v studio niso vrnili do pomladi 1976, ko so se po kraj\xc5\xa1em premoru po\xc4\x8dutili osve\xc5\xbeeno. Chicago X je iz\xc5\xa1el 14. junija 1976 in v ZDA dosegel 3. mesto lestvice Billboard 200, po dolgih letih pa se je uvrstil na britansko lestvico albumov, na 21. mesto._NEWLINE_Z albuma sta iz\xc5\xa1la dva top 40 singla: Lammova kompozicija \xc2\xbbAnother Rainy Day in New York City\xc2\xab, ki je dosegla 32. mesto lestvice, in Ceterova skladba \xc2\xbbIf You Leave Me Now\xc2\xab, ki je oktobra postala prvi singel skupine, uvr\xc5\xa1\xc4\x8den na 1. mesto lestvice Billboard Hot 100. \xc2\xbbIf You Leave Me Now\xc2\xab\xc2\xa0je bila napisana v istem \xc4\x8dasu kot \xc2\xbbWishing You Were Here\xc2\xab\xc2\xa0z albuma Chicago VII, dokon\xc4\x8dana pa je bila med zadnjimi in bi kmalu izpadla iz selekcije skladb za album. \xc2\xbbSmo skupina, kjer lahko vsak napi\xc5\xa1e karkoli, zato smo, ko je Peter napisal to skladbo, vanjo vlo\xc5\xbeili vse, \xc4\x8deprav smo menili, da ni ni\xc4\x8d posebnega. Pokazalo se je kako malo vemo,\xc2\xab\xc2\xa0je o skladbi dejal Robert Lamm. Kitarist Terry Kath ni maral pove\xc4\x8danega zanimanja za balade in je kot tak primer navedel to skladbo. Walter Parazaider je izjavil, da je sli\xc5\xa1al skladbo, ko je \xc4\x8distil bazen in sprva menil \xc2\xbbzveni kot McCartney\xc2\xab\xc2\xa0in ni prepoznal, da gre za skladbo skupine. \xc2\xbbIf You Leave Me Now\xc2\xab\xc2\xa0je postal prvi singel skupine, ki je dosegel vrh lestvice tako v ZDA, kot v Zdru\xc5\xbeenem kraljestvu, nekateri \xc4\x8dlani skupine pa so ob\xc4\x8dutili, da je uspeh singla spremenil javno dojemanje skupine, zaradi \xc4\x8desar je Columbia Records zahtevala ve\xc4\x8d balad. Lamm je sicer mnenja, da se je skupina za\xc4\x8dela odmikati od politi\xc4\x8dno-orientirane glasbe proti mainstreamu \xc5\xbee leta 1972 z albumom Chicago V. S tak\xc5\xa1nim obratom skupine se nista strinjala \xc5\xa1e posebej Lamm in Kath._NEWLINE_Na albumu se je zopet kot glavni vokalist pri skladbi \xc2\xbbTogether Again\xc2\xab\xc2\xa0predstavil Loughnane, prvi\xc4\x8d pa je glavni vokal prispeval trombonist Jmes Pankow. \xc2\xbbYou Are On My Mind\xc2\xab\xc2\xa0je posku\xc5\xa1alo zapeti ve\xc4\x8d pevcev skupine, vendar Pankow ni bil z nikomer zadovoljen, zato mu je producent Guercio dejal, naj jo sam zapoje. \xc2\xbbYou Are On My Mind\xc2\xab\xc2\xa0je bil tretji singel z albuma in je aprila 1977 dosegel 49. mesto lestvice Billboard Hot 100. \xc2\xbbYou Get It Up\xc2\xab\xc2\xa0je odpela vokalna sekcija, sestavljena iz vseh \xc4\x8dlanov skupine._NEWLINE_Leta 2002 je bila album remasteriziran in ponovno izdan pri zalo\xc5\xbebi Rhino Records z dodatnima skladbama \xc2\xbbI'd Rather Be Rich\xc2\xab\xc2\xa0(Lamm) in \xc2\xbbYour Love's An Attitude\xc2\xab\xc2\xa0(Kath). Album je bil miksan in izdan v stereu in kvadrofoniji._NEWLINE_Na poletni turneji 2007 je skupina v svoj repertoar vklju\xc4\x8dila skladbo \xc2\xbbYou Are On My Mind\xc2\xab\xc2\xa0s Pankowom na vokalu. Skladba je bila prvi\xc4\x8d izvedena po letu 1976-77.\n_START_SECTION_\nNaslovnica\n_START_PARAGRAPH_\nNaslovnico je oblikoval umetni\xc5\xa1ki direktor zalo\xc5\xbebe Columbia Records, John Berg, in predstavlja delno neodvito tablico \xc4\x8dokolade z logotipom skupine, ki posnema \xc4\x8dokoladno tablico podjetja The Hershey Company. Bergu je naslovnica prinesla grammyja za najbolj\xc5\xa1o naslovnico. Naslovnica je bila na uradni spletni strani skupine imenovana kot \xc2\xbb\xc4\x8dokoladna tablica\xc2\xab\xc2\xa0in je bila v sezoni 2012-13 vklju\xc4\x8dena v razstavo Bergovih naslovnic albumov v Guild Hall of East Hampton, sedaj pa je del stalne zbirke Muzeja moderne umetnosti v New Yorku."